CELEX: 
Language: fi
Date: 2016-04-05 00:00:00
Title: KOMISSION DELEGOITU ASETUS (EU) …/…, Euroopan parlamentin ja neuvoston asetuksen (EU) N:o 952/2013 täydentämisestä tiettyjä unionin tullikoodeksin säännöksiä koskevien yksityiskohtaisten sääntöjen osalta annetun delegoidun asetuksen (EU) 2015/2446 oikaisemisesta

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Asetus (EU) N:o 952/2013 (koodeksi) on johdonmukainen Euroopan unionin toiminnasta tehdyn sopimuksen (SEUT) kanssa, ja sillä annetaan komissiolle toimivalta täydentää eräitä koodeksin muita kuin keskeisiä osia SEUT-sopimuksen 290 artiklan mukaisesti. Sen vuoksi komissio on käyttänyt tätä uutta toimivaltaa ja antoi 28. heinäkuuta 2015 komission delegoidun asetuksen (EU) 2015/2446 Euroopan parlamentin ja neuvoston asetuksen (EU) N:o 952/2013 täydentämisestä tiettyjä unionin tullikoodeksin säännöksiä koskevien yksityiskohtaisten sääntöjen osalta. Kyseisessä komission delegoidussa asetuksessa vahvistetaan komissiolle siirretyn toimivallan mukaisesti koodeksia täydentävät yleisesti sovellettavat säännökset, jotta koodeksia voitaisiin soveltaa selkeästi ja asianmukaisesti. 
            
            
               Delegoidun asetuksen (EU) 2015/2446 voimaantulon jälkeen siinä huomattiin virheellisiä ristiviittauksia, jotka johtuivat tekstin loppuarvioinnista ja tiettyjen säännösten rakenteen uudelleenjärjestelystä. Lisäksi sen säännöksistä havaittiin puuttuvan tiettyjä kohtia, joita ei epähuomiossa ollut otettu mukaan säädöstekstiin. Näiden epätarkkuuksien oikaiseminen on erittäin tärkeää komissiolle, jäsenvaltioille ja kaupan alalle ja ehdoton edellytys unionin tullilainsäädännön asianmukaiselle täytäntöönpanolle. 
            
            
               Asetusta (EU) N:o 952/2013 ja komission delegoitua asetusta (EU) 2015/2446 sovelletaan 1. toukokuuta 2016 alkaen. Sen vuoksi delegoitua asetusta (EU) 2015/2446 on tarpeen oikaista, jotta ongelmalliset viittaukset korvataan ja puuttuvat kohdat lisätään mahdollisimman nopeasti sen varmistamiseksi, että asetus sisältää tarvittavat säännökset koodeksin ja sen täytäntöönpanosäännösten soveltamiseksi asianmukaisesti.  
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Tästä säädöksestä on käyty käytännön järjestelyistä delegoitujen säädösten käyttämisessä annetun Euroopan parlamentin, neuvoston ja komission välisen yhteisymmärryksen 4 kohdan mukaiset kuulemiset.
            
            
               Säädösluonnos esitettiin jäsenvaltioiden edustajille tullikoodeksin asiantuntijaryhmässä 17. maaliskuuta 2016. Jäsenvaltiot hyväksyivät ehdotetut oikaisut.   
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Komission delegoidun asetuksen (EU) 2015/2446 139 ja 141 artiklaa on oikaistava havaittujen laiminlyöntien oikaisemiseksi.  
            
            
               Koska nämä muutokset vaikuttavat delegoidun säädöksen sisältöön, soveltuva sääntelytapa on delegoitua asetusta (EU) 2015/2446 oikaiseva komission delegoitu asetus. Sitä sovelletaan, jos Euroopan parlamentti tai neuvosto ei vastusta sitä kahden kuukauden kuluessa tai, jos jompikumpi toimielin pyytää kahta lisäkuukautta, neljän kuukauden kuluessa. 
            
            
                
            
            
               KOMISSION DELEGOITU ASETUS (EU) …/…,
            
            
               annettu 5.4.2016,
            
            
               Euroopan parlamentin ja neuvoston asetuksen (EU) N:o 952/2013 täydentämisestä tiettyjä unionin tullikoodeksin säännöksiä koskevien yksityiskohtaisten sääntöjen osalta annetun delegoidun asetuksen (EU) 2015/2446 oikaisemisesta
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon unionin tullikoodeksista 9 päivänä lokakuuta 2013 annetun Euroopan parlamentin ja neuvoston asetuksen (EU) N:o 952/2013
                  1
                ja erityisesti sen 160 artiklan,
            
            
               sekä katsoo seuraavaa:
            
         
         
            
               (1)Komission delegoidun asetuksen (EU) 2015/2446
                  2
                julkaisemisen jälkeen siinä havaittiin kaksi virhettä. 
            
            
               (2)Ensimmäinen virhe koskee delegoidun asetuksen (EU) 2015/2446 139 artiklassa säädettyä olettamaa tulli-ilmoituksesta eräiden mainitun delegoidun asetuksen 136 artiklan 1 kohdassa tarkoitettujen tavaratyyppien osalta. Kyseisen olettaman oli tarkoitus kattaa samantyyppiset tavarat kuin komission asetuksen (ETY) N:o 2454/93
                  3
                eli seuraavat: kuormalavat, kontit ja kuljetusvälineet sekä kyseisten kuormalavojen, konttien ja kuljetusvälineiden varaosat, tarvikkeet ja varusteet; henkilökohtaiset tavarat ja urheilukäyttöön tarkoitetut tavarat; kansainvälisessä meriliikenteessä olevalla aluksella käytettävä merimiesten ajanvieteaineisto; lääketieteelliset ja kirurgiset laitteet sekä laboratoriolaitteet; katastrofiavussa käytettävät tarvikkeet, joita käytetään suuronnettomuuksien tai vastaavien tilanteiden aiheuttamien, unionin tullialueeseen vaikuttavien seurausten torjumiseen; matkustajien väliaikaisesti tuomat kannettavat soittimet, jotka on tarkoitettu ammattikäyttöön. Delegoitua asetusta (EU) 2015/2446 viimeisteltäessä sen 136 artiklassa lueteltujen tavaroiden järjestystä muutettiin, mutta niitä koskevat viittaukset jäivät vahingossa muuttamatta mainitun delegoidun asetuksen 139 artiklaan. Sen vuoksi kyseiset viittaukset olisi oikaistava.
            
            
               (3)Toinen virhe koskee delegoidun asetuksen (EU) 2015/2446 141 artiklan 1 kohtaa. Tällä hetkellä sovellettavassa asetuksen (ETY) N:o 2454/93 233 artiklan 1 kohdan b alakohdassa säädetään tietyissä erityistapauksissa sovellettavasta mahdollisuudesta pitää rajan ylittämistä väliaikaista tuontia, vientiä tai jälleenvientiä koskevan ilmoituksen antamista vastaavana. Tätä säännöstä ei epähuomiossa otettu mukaan delegoituun asetukseen (EU) 2015/2446, minkä vuoksi tiettyjä tavaroita ei ole mahdollista ilmoittaa pelkästään tuomalla ne unionin tullialueen rajan yli. Delegoidun asetuksen (EU) 2015/2446 hyväksymishetkellä tarkoituksena ei ollut muuttaa kyseistä säännöstä sen suhteen, mitä toimia pidetään tulli-ilmoituksen antamista vastaavina. Sen vuoksi 141 artiklan 1 kohtaa olisi oikaistava. 
            
            
               (4)Näin ollen delegoitua asetusta (EU) 2015/2446 olisi oikaistava.
            
            
               (5)Tämän asetuksen säännöksiä olisi sovellettava 1 päivästä toukokuuta 2016, jotta koodeksia voitaisiin soveltaa täysimääräisesti,
            
            
               ON HYVÄKSYNYT TÄMÄN ASETUKSEN:
            
            
               1 artikla
            
            
               Oikaisut delegoituun asetukseen (EU) 2015/2446
            
            
               Oikaistaan delegoitu asetus (EU) 2015/2446 seuraavasti:
            
            
               (1)Korvataan 139 artikla seuraavasti: 
            
            
               ”1. Jos 136 artiklan 1 kohdan a–d, h ja i alakohdassa tarkoitettuja tavaroita ei ole ilmoitettu muulla tavalla, niitä pidetään ilmoitettuina väliaikaiseen maahantuontiin 141 artiklan mukaisesti.
            
            
               2. Jos 136 artiklan 1 kohdan a–d, h ja i alakohdassa tarkoitettuja tavaroita ei ole ilmoitettu muulla tavalla, niitä pidetään ilmoitettuina väliaikaisen maahantuonnin menettelyn päättävään jälleenvientiin 141 artiklan mukaisesti.”
            
            
               (2)Lisätään 141 artiklan 1 kohtaan d alakohta seuraavasti:
            
            
               ”d)
                     tavaroiden pelkkä unionin tullialueen rajan ylittäminen missä tahansa seuraavaista tilanteista:
            
            
               (i)kun vapautusta velvoitteesta kuljettaa tavarat asianmukaiseen paikkaan sovelletaan koodeksin 135 artiklan 5 kohdassa tarkoitettujen erityissääntöjen mukaisesti;
            
            
               (ii)kun tavarat katsotaan ilmoitetuiksi jälleenvientiin tämän asetuksen 139 artiklan 2 kohdan mukaisesti;
            
            
               (iii)kun tavarat katsotaan ilmoitetuiksi vientiin tämän asetuksen 140 artiklan 1 kohdan mukaisesti.”
            
            
            
               2 artikla 
            
            
               Voimaantulo
            
         
         
            
               Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
            
            
            
               Sitä sovelletaan 1 päivästä toukokuuta 2016.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 5.4.2016.
            
            
               
                     Komission puolesta
               
               
                     Puheenjohtaja
                     Jean-Claude JUNCKER
               
            
         
         
            
                  
                     (1)
                  
                        EUVL L 269, 10.10.2013, s. 1.
               
               
                  
                     (2)
                  
                        Komission delegoitu asetus (EU) 2015/2446, annettu 28 päivänä heinäkuuta 2015, Euroopan parlamentin ja neuvoston asetuksen (EU) N:o 952/2013 täydentämisestä tiettyjä unionin tullikoodeksin säännöksiä koskevien yksityiskohtaisten sääntöjen osalta (EUVL L 343, 29.12.2015, s. 1).
               
               
                  
                     (3)
                  
                        Komission asetus (ETY) N:o 2454/93, annettu 2 päivänä heinäkuuta 1993, tietyistä yhteisön tullikoodeksista annetun neuvoston asetuksen (ETY) N:o 2913/92 soveltamista koskevista säännöksistä (EYVL L 253, 11.10.1993, s. 1).